โบรกฯมอง SET เช้านี้แกว่งตัว แนะจับตาการเมือง-สถานการณ์ “โควิด”
โบรกฯมอง SET เช้านี้แกว่งตัว แนะจับตาการเมือง-สถานการณ์ “โควิด”
16 ก.ค. 2563

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยเช้านี้มองว่าการเคลื่อนไหวขึ้นอยู่กับตัวเลขผลิตภัณฑ์มวลรวมภายในประเทศ (GDP) ไตรมาส 2/63 ของจีนที่จะออกมาในเช้านี้ ซึ่งถ้าออกมาดีก็จะทำให้ตลาดเป็นบวกได้ แต่ถ้าออกมาไม่ดีเชื่อว่าตลาดก็จะอ่อนตัวลงแค่เล็กน้อย เนื่องจากผลประกอบการของบริษัทจดทะเบียนที่จะประกาศออกมาดี ทั้งในไทย และสหรัฐฯ โดยเมื่อวานนี้หุ้น DTAC ประกาศงบการเงินไตรมาส 2/63 ออกมาดีกว่าคาด และบริษัทในสหรัฐฯก็ประกาศงบฯดีกว่าคาดเช่นกัน อีกทั้งยังมีปัจจัยบวกจากความคืบหน้าเรื่องวัคซีนต้านไวรัสโควิด-19 ด้วย
อย่างไรก็ดี การปรับตัวขึ้นของดัชนีหุ้นไทยอาจจะจำกัดและยังมีโอกาสที่จะปรับตัวลงได้ เนื่องจากปัจจัยในประเทศที่ดูจะมีอิทธิพลในช่วงนี้ ทั้งเรื่องสถานกาณณ์การแพร่ระบาดไวรัสโควิด-19 ในไทย และปัจจัยการเมืองที่จะต้องจับตาการปรับคณะรัฐมนตรี (ครม.) ว่าจะออกมาเป็นอย่างไร
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ ในช่วงรอดู GDP ของจีนที่จะประกาศเช้านี้ พร้อมให้แนวรับ 1,340-1,330 จุด ส่วนแนวต้าน 1,365-1,370 จุด